Πώς να μην πάρει την μπάλα όταν έκαιγε; Πώς υπήρχε περίπτωση να χάσει το πέναλτι; Πώς να γίνουν αυτά, όταν ο Γιώργος Σαμαράς ήξερε τη χαρά που θα έδινε (και) στον μικρό Jay αν έβαζε γκολ στο Μουντιάλ;

Αναρωτιόμαστε όλοι με τι δύναμη πήρε την μπάλα ο Γιώργος Σαμαράς και σε νεκρό χρόνο πήγε να εκτελέσει το πέναλτι με την Ακτή Ελεφαντοστού.



Θαυμάσαμε το ψυχικό του σθένος που πήρε στις πλάτες του μια ολόκληρη χώρα.



Ξεχάσαμε όμως ότι στην ίδια αγκαλιά που έπεσαν έπειτα οι συμπαίκτες του βρέθηκε προ ημερών ένας ακόμα λόγος για να θέλει να σκοράρει στο Μουντιάλ: Ο μικρός Jay!



Ο φίλος του λοιπόν απ’ τη Σκωτία (που πάσχει από σύνδρομο Down και με τον οποίο χάρισε συγκινητικές στιγμές όταν πανηγύρισαν μαζί το πρωτάθλημα της Σέλτικ) είχε υποσχεθεί ότι θα υποστηρίζει την Εθνική μας στο Μουντιάλ λόγω του «Sam».



Κι οι αντιδράσεις του όταν εκείνος σκόραρε στις καθυστερήσεις πολλαπλασιάζουν τη χαρά μας για όσα έγιναν χθες στη Βραζιλία…



